יום שלישי, 02.06.2020 שעה 02:17
באתר המחקרים CIES בדקו מי הן הקבוצות שבועטות בתדירות הכי גבוהה לשער בכל הליגות באירופה מאז תחילת חודש יולי. אפילו הפועל חדרה נכנסה לרשימה (25 תגובות)
24/09/2018 10:37 מאת מערכת ONE
רוברט לבנדובסקי, סרחיו אגוארו, ליאו מסי וניקיטה רוקאביצה (מערכת ONE)
אתר מחקרי הכדורגל CIES פרסם מאמר חדש, בו בדק כל כמה דקות בממוצע קבוצות מנסות לבעוט לשער. הבדיקה התבצעה מה-1 ליולי עד ה-20 בספטמבר, כשנבדקו מירב הליגות באירופה, כולל אפילו ליגת העל שלנו. בכל מדינה בחרו את שלוש הקבוצות שמנסות לבעוט לשער בתדירות הכי גבוהה, ואת שלוש הקבוצות בתדירות הכי נמוכה, וישנן בהחלט מסקנות מפתיעות.
חמש הקבוצות שמנסות לבעוט לשער בתדירות הכי גבוהה בליגות הבכירות באירופה הן מנצ’סטר סיטי (כל 4:02 דקות), יובנטוס (4:33), פיורנטינה (4:45), ברצלונה (4:53) וצ’לסי (5:07 דקות). מהקיצון השני, האדרספילד מהפרמייר ליג מנסה לבעוט כל 12:08 דקות בלבד, ריאל סוסיאדד בספרד כל 12:19 דקות, ואיינטרכט פרנקפורט, קבוצתו של טאלב טוואטחה בבונדסליגה, מנסה לבעוט כל 14:36 דקות.
ומה קורה בליגת העל שלנו? אם חשבתם שברשימת הקבוצות שבועטות בתדירות הכי גבוהה תראו את מכבי תל אביב או אולי הפועל באר שבע, מחכה להם הפתעה. על פי הבדיקה, הקבוצה שבועטת בתדירות הכי גבוהה לשער היא דווקא מכבי חיפה (כל 6 דקות), כשבמקום השני נמצאת מכבי נתניה (6:45 דקות) ובמקום השלישי העולה החדשה והמפתיעה הפועל חדרה (תדירות של 7:09 דקות).
הנתונים על שלוש הקבוצות שבועטות בתדירות הכי נמוכה בליגה שלנו עד כה קצת פחות מפתיעים, וברשימה הלא כל כך מחמיאה הזאת נמצא את הפועל רעננה (10:37 דקות), הפועל תל אביב (10:40 דקות) ועירוני קריית שמונה (11:00 דקות).